**Tema 6.** **Drepturile de proprietate intelectuală și frauda academică**

**1.** Drepturi de proprietate intelectuală (DPI): concept și tipologie

**2.** Autoratul științific și ghost writting: oportunități și limite.

Politica open-acces în societatea cunoașterii.

**3.** Frauda academică: de la intenție la faptă. Tipuri de fraudă academică: plagiatul, copierea, autoplagiatul, fabricarea datelor, falsul privind identitatea

**4.** Regulament antiplagiat al UTM

**5.** Acțiuni de prevenție și modalități de combatere a fraudei academice.

**1. Drepturi de proprietate intelectuală (DPI): concept și tipologie**

În sens larg, **proprietatea intelectuală** se referă la ansamblul drepturilor asociate activităţii intelectuale în domeniile: literar, artistic şi ştiinţific, economic, comercial și industrial. Spre deosebire de proprietatea în general, care este legată de posesia bunurilor materiale, *proprietatea intelectuală* a fost consacrată ca o realitate obiectivă, referindu-se la “bunurile spirituale”. Așadar, în mod tradițional, proprietatea intelectuală se împarte în două ramuri :

- *Dreptul de autor și drepturile conexe* - se referă la protecția operelor din domeniul literar (romane, poeme, piese de teatru) artistic (filme, opere muzicale), ştiinţific (monografii, proiecte de cercetare, articole științifice etc.), artistico-arhitectural (picturi, fotografii, sculpturi, design arhitectural), a programelor de calculator (jocuri, site-uri etc.) - *dreptul de autor* - , precum și a rezultatelor muncii interpreților, producătorilor de fonograme, de videograme și organizațiilor de difuziune prin eter sau prin cablu - *drepturile conexe*. Cu alte cuvinte, această ramură a proprietății intelectuale se referă la categorii de creaţie intelectuală a căror protecţie apare de la sine, din momentul realizării lor fără a fi nevoie de o procedura de examinare şi certificare. Ea este protejată prin drepturi de autor cu condiția că este originală.

- *proprietatea industrială* – se referă la categorii de creaţie intelectuală reproductibilă industrial sub formă de produse, procedee sau metode, cuprinzând protecția invențiilor, soiurilor de plante, topografiilor circuitelor integrate, desenelor și modelelor industriale, mărcilor de produse și/sau servicii, denumirilor de origine și specialităților tradiționale garantate ș.a. Acest tip de proprietate este protejată la solicitare, prin certificare, brevetare, în baza unei evaluări a unui organism oficial de specialitate.

Proprietatea intelectuală a devenit obiectul reglementărilor legislative, care urmăresc două scopuri bine definite. Pe de o parte, legislația stabilește drepturile morale și economice ale creatorilor asupra creațiilor lor, precum și drepturile publicului (beneficiari, utilizatori) de a avea acces la aceste creații. Pe de altă parte, normele juridice vizează promovarea creativității, propagarea și încurajarea unei valorificări echitabile a rezultatelor acestei activități.

Totodată, în societatea informațională și, mai nou, în cea bazată pe cunoaștere, normele morale în vigoare se referă și protejează, inclusiv, proprietatea intelectuală şi drepturile de autor, încălcarea acestora fiind blamată, indiferent dacă ea este voluntară sau involuntară. Drept rezultat, în cadrul organizațiilor, instituțiilor (mai ales în cele a căror activitate are ca finalitate diverse tipuri de creație) care activează la nivel local, național, regional, dar și global au fost elaborate și adoptate *Coduri deontologice* și *standarde de bună practică* care prevăd expres obligația fiecărui angajat de a respecta dreptul de autor și proprietatea intelectuală, atât a colegilor săi, cât și a *creatorilor* din afaraafara organizației.

Spre exemplu, universitățile din întreaga lume apreciază aceste drepturi ca fiind esenţiale pentru prestigiul şi performanţele instituţiei, pentru reputaţia membrilor ei şi pentru buna desfăşurare a vieţii academice. Activitatea universităților, mai ales a celor cu profil tehnic, au ca obiectiv central nu doar desfășurarea procesului instructiv-educativ (predare-învățare-evaluare), dar și cercetarea științifică, în rezultatul căreia este generat un volum divers de creație intelectuală, care fac obiectul ambelor ramuri ale proprietății intelectuale: atât *dreptul de autor și drepturile conexe*, cât și *proprietatea industrială*. Or cercetarea științifică și dezvoltarea tehnologică, sunt principalele activități creatoare și generatoare de progres economic si social. În acest sens, universitățile, mai ales cele cu profil tehnic, se ocupă cu: 1. *cercetarea fundamentală*, care include activitatea desfășurată în vederea dobândirii de cunoștințe noi cu privire la fenomene și procese, precum și în vederea formulării și verificării de ipoteze, modele conceptuale și teorii; 2. *cercetarea aplicativă* - activitate destinată, în principal, utilizării cunoștintelor științifice pentru perfecționarea sau realizarea de noi produse, tehnologii și servicii, și, nu în ultimul rând, 3.*dezvoltarea tehnologică* - formată din activitățile de inginerie a sistemelor și de inginerie tehnologică, prin care se realizează aplicarea și transferul rezultatelor cercetării către agenții economici, precum și în plan social, având ca scop introducerea și materializarea de noi tehnologii.

Din aceste considerente, universitățile aderă necondiţionat la principiile respectării depline a proprietăţii intelectuale şi asigurării integrităţii academice, iar promovarea acestor principii a devenit un criteriu de performanță și principiu central al activităţii proprii şi al politicii lor de dezvoltare instituţională. Totodată, este evident faptul că respectarea proprietăţii intelectuale şi a drepturilor de autor este nu doar responsabilitatea socială a universității, dar și obligaţia profesională și datoria morală a fiecărui membru al comunităţii academice, fie el student, formator, cadru didactic sau cercetător . În urma analizei multiplelor situații de încălcare a dreptului la proprietate intelectuală, depistate în diverse comunități academice și științifice, s-a constatat că cel mai frecvent, încălcarea proprietăţii intelectuale şi a drepturilor morale ale autorilor se concretizează prin: - copierea sau parafrazarea simplistă a unui text preexistent fără menționarea autorului: citarea neatribuită a unor idei, argumente, date, rezultate etc. într-o manieră care lasă impresia că acestea ar aparţine celui care citează - prezentarea publică a unor idei, rezultate de cercetare, reprezentări (vizuale, auditive) ipoteze, date, formule, algoritmi, secvenţe de program, demonstraţii, etc. ale altor autori ca fiind ale sale proprii - însuşirea contribuţiilor intelectuale (traduceri, sistematizări etc.) ale altor autori şi prezentarea lor publică fără menţionarea explicită a surselor acestor contribuţii. Toate acestea se comit voluntar sau involuntar, în pofida faptului că normele academice în vigoare prevăd expres obligativitatea precizării surselor.

La baza preocupărilor pentru respectarea proprietăţii intelectuale stau o serie de principii etice unanim recunoscute: responsabilitatea individuală, autonomia evaluării morale faţă de cea juridică, diferenţierea responsabilităţii şi proporţionalitatea sancţiunilor în funcție de gravitatea încălcării, iparțialitatea și integritatea academică. În acest sens, încălcarea acestei obligaţii reprezintă o culpă gravă şi ea trebuie sancţionată sever, cu pedepse ce pot merge până la exmatriculare, demitere, întrerupere a colaborării, achitarea unor prejudicii materiale și morale etc. La fel ca toţi cetăţenii, membrii comunităţii academice sunt răspunzători în faţa justiţiei pentru orice act contrar prevederilor legale privind respectarea proprietăţii intelectuale. Totuși, înainte de a avea această responsabilitate juridică, ei au, în primul rând, o responsabilitate morală pentru respectarea acesteia, care, dacă este conștientizată, nu va face apel la instrumentele de constrângere ale primei.

O altă fațetă a responsabilităţii individuale este şi obligaţia fiecărui membru al comunităţii academice de a manifesta intransigenţă faţă de conduite sau practici ce lezează drepturile de autor, adică de a adopta o atitudine care nu admite compromisuri sau concilieri și nici excepții de la cauză sau de a aplica principiul toleranței zero – deoarece încălcarea proprietăţii intelectuale nu este o simplă problemă personală, ea nu afectează doar pe cel vinovat (ținânt cont de existenţa sau nu a intenţiei culpabile) și/sau pe cel lezat (luând în calcul scopul şi rezultatele faptelor comise, a căror gravitate creşte odată cu importanţa consecinţelor lor - de exemplu, obţinerea unor poziţii academice, a unor distincţii sau premii, sau a unor beneficii (titluri, calităţi academice etc.)), ci reprezintă o chestiune de moralitate publică şi de performanţă instituţională. Organele de conducere, colectivele, cadrele didactice şi studenţii au obligaţia morală şi profesională de a depista eventualele acte reprobabile, de lezare a drepturilor de autor şi de a lua atitudine împotriva lor în vederea protejării unei calităţi definitorii a activității universitare: integritatea academică. Mai mult, în condițiile societății informaționale și a celei bazate pe cunoaștere, în condițiile în care tehnologiile digitale au schimbat profund modul în care conținutul creativ este produs, distribuit și accesat și în contextul unui mediu informațional dinamic, dar predispus atacurilor cibernetice de amploare, problema protecție proprietății intelectuale depășește cadrul național de reglementare legală și morală, devenind obiectul legislației internaționale și eticii globale.

Plus la aceasta, *la nivel global*, în [1967](https://ro.wikipedia.org/wiki/1967) a fost creată Organizația Mondială a Proprietății Intelectuale (OMPI), care la moment numără 193 de state membre, inclusiv Republica Moldova din 1991. Scopul major declarat de către OMPI este de a încuraja activitatea creatoare și promovarea [proprietății intelectuale](https://ro.wikipedia.org/wiki/Proprietate_intelectual%C4%83) oriunde în lume, pentru ca în acest fel creativitatea inventatorilor și autorilor să fie recunoscută și recompensată. La acest nivel, protecția internațională a DPI reprezintă un imbold pentru creativitatea umană, având ca efect lărgirea continuă a domeniului științei și tehnicii și diversificarea lumii literaturii și artelor. Plus la aceasta, asigurarea protecției DPI la nivel global, ar netezi drumul comerțului internațional, asigurând un mediu stabil și propice pentru comercializarea produselor de proprietate intelectuală. În strânsă colaborare cu statele membre și cu alte părți interesate, OMPI desfășoară o activitate menită să asigure existența unui sistem de proprietate intelectuală care să rămână un instrument suplu și adaptabil, destinat prosperității și bunăstării, conceput pentru a permite exploatarea completă a potențialului proprietății intelectuale în beneficiul generațiilor actuale și viitoare

**2. Autoratul științific și ghost writting: oportunități și limite.**

**Politica open-acces în societatea cunoașterii.**

*Autorii* articolelor ştiinţifice sunt, în general, cei care participă la elaborarea cercetării şi redactarea articolului propriu-zis. În cercetarea teoretică, cum ar fi cea filosofică, juridică, politică, unul sau cel mult câteva persoane participă la toate etapele cercetării. **În ştiinţele exacte şi ale naturii şi parţial în ştiinţele sociale**, acolo unde cercetarea este mai vastă, există un număr mare de persoane care participă la cercetare, atât în fazele preliminarii, de culegere a datelor experimentale, cât şi în cele de elaborare a concluziilor şi de redactare a articolului. Pe lângă aceştia, un număr de specialişti pot da feed-back semnificativ în elaborarea articolului, mai ales din partea coordonatorilor grupului de cercetare sau a coordonatorilor ştiinţifici ai tezelor de doctorat, care adesea se implică efectiv în elaborarea cercetării şi redactarea tezelor.

Pentru ca o persoană să fie pe lista de autori, aceasta ar trebui să aibă contribuţii semnificative din punct de vedere intelectual în cel puţin unul dintre domeniile:

* conceperea şi proiectarea lucrării,
* achiziţia datelor,
* analiza şi interpretarea datelor,
* analiza statistică,
* supervizarea ştiinţifică a cercetării,
* elaborarea unui draft al articolului,
* formularea unor recenzii substanţiale, cu un important conţinut intelectual.

În funcţie de domeniul ştiinţific în care apare o lucrare, există o serie de standarde relative diferite cu privire la cine se încadrează în criteriile pentru a fi considerat **autor** al unei lucrări şi care este ordinea în care autorii unei lucrări ar trebui menţionaţi în structura **autoratului**.

Există domenii de cercetare, cum ar fi *filosofia, dreptul, filologia, matematica*, în care autoratul este format, de obicei, dintr-**un singur autor**, în timp ce pentru alte domenii, printre care *medicina, fizica, diversele ramuri ale ingineriei*, cel mai frecvent publicaţiile sunt elaborate de **mai mulţi autori împreună.** Există situaţii, în domenii precum fizica particulelor sau în medicină, în care numărul de autori depăşeşte 100, iar astfel de cazuri nu sunt singulare, fiind evidenţiată publicarea unor articole cu nu mai puţin de 500 de autori.

**Exemple:** În 2015, articolul care anunţa descoperirea bosonului Higgs -supranumit particula lui Dumnezeu - a avut 5154 de autori. Acest număr deosebit de mare de autori este legat de cercetările efectuate de echipe internaţionale ce activează în cadrul unor laboratoare cum este cel de fizica particulelor de la CERN, cercetări în care fiecare dintre cei nominalizaţi în calitate de autor şi-au adus o contribuţie.

În cazul articolelor cu mai mulţi autori, ponderea contribuţiei fiecăruia este diferită şi, ca atare, din raţiuni de evidenţiere cât mai exactă a creditului academic pe care fiecare dintre autori ar trebui să îl primească pentru propria contribuţie, este necesară stabilirea *ordinii autorilor*, care să reflecte participarea acestora la cercetare. În mod tradiţional, în majoritatea domeniilor de publicare academică se consideră ca **primul autor** are *cea* *mai mare contribuţie* şi, prin urmare, ar trebui să primească şi cea mai mare recunoaştere pentru articolul publicat. În anumite domenii există uzanţa ca, în cazul în care **contribuţia autorilor a fost egală**, aceştia să fie trecuţi în *ordine alfabetică* – este cazul *matematicii şi al ştiinţelor economice* - şi să existe o *menţiune fie într-o notă de subsol, fie în acknowledgemen*t cu privire la contribuţia egală a acestora. De asemenea autorii sunt invitaţi de multe reviste sa declare într-o notă de subsol contribuţia fiecăruia la realizarea cercetării şi a articolului.

În domenii precum cele *biomedicale*, dar mai nou şi în *domeniul social*, o importanţă similară primului autor o capătă ultimul autor, fiind adesea considerat cel care a supervizat şi/sau coordonat cercetarea. Cu toate acestea, în multe situaţii prezenţa ca ultim autor nu denotă o contribuţie semnificativă în mod real şi nici o poziţie de coordonare în cadrul cercetării.

Datorită creşterii numărului de autori şi a regulilor din ce în ce mai superflue de definire a autoratului, multe jurnale ştiinţifice din diferite domenii, în special biomedicale, au renunţat la termenul clasic de autor în favoarea celui de **contributor**. Aceşti autori atrag atenţia asupra faptului că definiţia clasică a autoratului, valabilă pentru lucrările cu un singur autor sau cu mai mulţi autori a căror contribuţii sunt evidenţiate distinct, este mai puţin operantă în cazul articolelor cu mai mulţi contributori, fiecare având o contribuţie specializată în conformitate cu propriile competenţe academice, ceea ce face ca responsabilitatea să fie diluată, autorii asumându-şi corectitudinea şi onestitatea muncii celorlalţi, activitate pe care de multe ori nu o pot verifica sau superviza.

O altă motivaţie a înţelegerii autorilor unei lucrări ca fiind mai degrabă contributori este relativa generalizare a *autoratului cadou (gift authorship)*, când o serie de persoane, în general cu funcţie de răspundere în instituţia de cercetare, fără contribuţie particulară la respectiva cercetare, dar cu un rol important în finanţarea proiectului de cercetare sau în managementul acestuia, sunt trecuţi autori onorifici pe diferite articole rezultate din cercetare.

Singurii în măsură să stabilească structura autoratului sunt autorii înşişi, iar jurnalele ştiinţifice nu ar trebui să intervină în dispute privind autoratul.

**Ghostwriting-ul**

În definirea cea mai strictă, orice ajutor primit de un autor în scrierea unei lucrări ştiinţifice şi nesemnalat ca atare fie în autorat, fie în acknowledgement este denumit **scriere fantomă - ghostwriting**.

Autorii sunt responsabili de menţionarea corectă a fiecărui ajutor primit în elaborarea articolului. Scriitura fantomă a apărut şi s-a dezvoltat în domenii precum *literatura, arta în general, inclusiv cea cinematografică, dramaturgia, dar şi compoziţia muzicală.* Este de tradiţie utilizarea ghostwriting-ului în domeniul *politicii*, discursurile politicienilor fiind redactate de consilierii acestora. Majoritatea documentelor oficiale, inclusiv actele normative, regulamentele etc., au alţi autori decât semnatarii oficiali ai acestora.

Numele persoanei care scrie în locul semnatarului oficial poate fi transparent sau păstrat confidenţial, în funcţie de specificul înţelegerii şi/sau contractului dintre părţi – semnatarul documentului şi ghostwriter-ului. În multe situaţii, un ghostwriter este angajat pentru a exprima mai bine ideile persoanei interesate să le comunice, dar a cărei abilităţi de exprimare în scris sunt mai puţin dezvoltate decât a celui care realizează scrierea profesionistă.

Angajarea unei persoane să trimită corespondenţa în numele unei celebrităţi sau să posteze articole în numele acesteia pe blogul său reprezintă o activitate de ghostwriter, mai ales atâta vreme cât creditul pentru respectivele articole este asumat de respectiva celebritate, eventual fără a se menţiona contribuţia reală a ghostwriter-ului.

Ghostwriterii pot avea niveluri diferite de implicare în realizarea unei lucrări ştiinţifice în numele unei alte persoane, de la simpla corectură şi redactare a textului, până la elaborarea completă. În această situaţie se încadrează activitatea de editare profesionistă a unui text (copy-editing), care doar reformulează într-un limbaj adecvat ideile autorului-autorilor, fără a interveni în structura ideatică a textului. Apelul la astfel de editori profesionişti este permis din punct de vedere ştiinţific, fiind de multe ori recomandat chiar de marile edituri ştiinţifice internaţionale, mai ales în situaţia în care limba de publicare, de obicei limba engleză (Springer, n.d.), nu este limba maternă a autorului.

Oferim ca **exemplu** serviciile de copy-editing oferite de firme precum Editage (https://www.editage.com/), care îşi trece în palmares peste 881.000 de lucrări corectate, 269.000 de autori şi peste 2.000 de editori experţi.

**În mediul academic**, o practică similară este aceea de redactare a lucrărilor ştiinţifice la comandă, fie teze de licenţă, disertaţie, doctorat, articole ştiinţifice sau chiar cărţi. Ofertanţii unor astfel de servicii îşi fac public reclamă pentru serviciile prestate (<https://www.infoteze.com/> ), garantând calitatea, personalizarea şi confidenţialitatea serviciilor (<http://megateze.md/>).

Utilizarea ghostwriting-ului pentru a promova cercetări frauduloase nu este o problemă doar în domeniul medical, cercetări pseudoştiinţifice realizate la comandă fiind evidente în majoritatea domeniilor ştiinţelor sociale, economice, juridice. Pentru a evita astfel de situaţii, mai ales în cazul articolelor de tip recenzie, de produs sau tehnologie, unele jurnale solicită autorilor să declare dacă au scris personal articolul sau au utilizat un *medical writter* sau *technical writter*. O situaţie particulară în care apare fenomenul de ghostwriting este eliminarea unuia dintre contributori din lista finală de autori, chiar dacă o parte dintre ideile acestuia au rămăs în conţinutul articolului.

**Politica open-acces în societatea cunoașterii**

Societatea bazată pe cunoaştere generează profunde şi grave inegalităţi în ceea ce priveşte accesul la cunoaştere. Cunoaşterea ştiinţifică fiind principalul factor de progres, este şi principala sursă a inechităţii în societatea contemporană.

Opinia noastră este că ***ştiinţa*** reprezintă un patrimoniu cultural special, care depăşeşte limitele naţionale, având un caracter universal şi indispensabil. Inegalitatea accesului la rezultatele ştiinţifice publicate adânceşte decalajul între statele puternic dezvoltate şi cele în curs de dezvoltare, între cercetătorii şi studenţii marilor universităţi şi cei ai celorlalte universităţi.

Din punct de vedere etic, vorbim de o alegere între dreptul universal la cunoaştere şi dreptul particular al autorilor şi organizaţiilor producătoare şi distribuitoare de cunoaştere în a-şi recupera cheltuielile şi a obţine profit din rezultatele propriei creaţii. Chiar dacă din punct de vedere juridic este absolut normală protejarea integrală a oricărui produs a muncii intelectuale, inclusiv prin dreptul de a obţine venituri din exploatarea rezultatelor cercetării.

Funcţionarea generală a ştiinţei şi progresul ştiinţei solicită **accesul cât mai liber şi neîngrădit la rezultatele efective ale cercetărilor**, pentru a putea fi îmbogăţite, verificate, contestate sau valorificate în alte cercetări derivate. Practica ştiinţifică pune accentul pe efortul colegial şi pe creativitatea colaborativă, ca elemente de dinamică ale progresului cunoaşterii. În acest sens, din ce în ce mai mulţi distribuitori de cunoaştere apelează la **sistemul Open Access**, ca mijloc de înfăptuire a echităţii în gestionarea cunoaşterii. Open Access Journals este o politică din ce în ce mai utilizată de publicaţiile ştiinţifice, care permite citirea integrală a conţinutului prin accesarea gratuită a acestuia pe internet.

**Exemplu:** Cea mai cunoscută bază de date care integrează publicaţiile în politica Open Access este reprezentată de **Doaj.org** (Directory of Open Journals). Această bază de date integrează în prezent peste 2000 de jurnale, dintre care, pe primele locuri după ţări, se află Statele Unite, cu 1.360 de jurnale, Brazilia, cu 668 de jurnale, Marea Britanie, cu 530 de jurnale, România aflându-se pe locul 8, cu 219 jurnale, înaintea Franţei, care are 143 de jurnale, şi a Australiei, cu 121 de jurnale etc. (<https://doaj.org/>). Scopul declarat al acestei baze de date îl reprezintă creşterea vizibilităţii şi accesului la publicaţiile ştiinţifice Open Access Journals, pentru un public cât mai larg.

Prin definiţie, Open Access Journal este publicaţia care **nu utilizează taxarea cititorului sau a instituţiei de care aparţine pentru accesul la jurnal**.

Un jurnal Open Access permite cititorului dreptul de a citi, descărca, copia, distribui în orice formă, inclusiv tipărită, sau de a crea linkuri către acea publicaţie. De asemenea autorii primesc o serie de beneficii, între care un peer-review riguros şi rapid, publicarea online accelerată, acces gratuit imediat şi universal la publicaţie, vizibilitate crescută şi marketing global etc.

Din această perspectivă, politicile Open Access sunt considerate puternice instrumente de marketing ştiinţific, atât pentru instituţiile de afiliere a autorilor, cât şi pentru autorii înşişi. Proiectele de cercetare realizate de universităţi şi instituţii de cercetare ar trebui să includă bugete pentru acoperirea taxelor de publicare solicitate de diversele jurnale, precum şi cheltuielile cu drepturi de autor ale autorilor implicaţi. De asemenea, sunt de menţionat iniţiativele de digitalizare a patrimoniului cultural tipărit, atât la nivel mondial, unde cea mai cunoscută iniţiativă aparţine operatorului de internet Google, cât şi la nivel naţional, în Bibliotecile Naţionale, Biblioteca Academiei de Științe şi bibliotecile centrale universitare.

**3. Frauda academică: de la intenție la faptă. Tipuri de fraudă academică: plagiatul, copierea, autoplagiatul, fabricarea datelor, falsul privind identitatea**

Integritatea academică se construiește printr-un comportament etic al membrilor comunității fiecărei universități, care generează o cultură bazată pe onestitate academică și rigoare intelectuală, în care actul educațional tinde spre excelență și este susținut de o evaluare corectă și obiectivă, iar toți membrii contribuie la prevenirea, identificarea și raportarea acțiunilor care pun în pericol acest deziderat, astfel încât universitatea să poată interveni și sancționa faptele reprobabile. În acest context, participanților la programele educaționale universitare li se cere în mod special să dea dovadă de onestitate academică (intelectuală), evitând orice manieră în care ar putea să obțină un avantaj academic pentru sine sau pentru altcineva prin mijloace necinstite sau nedrepte, cum ar fi frauda academică.

**Fraudă** - acţiunea deliberată de confecţionare a datelor şi rezultatelor, falsificarea, plagierea, înstrăinarea ilicit a rezultatelor cercetării ştiinţifice, sau alte procedee care se abat de la bunele practici acceptate de comunitatea ştiinţifică şi care au ca scop obţinerea unor avantaje cum ar fi prestigiul ştiinţific, promovări, finanţări, conducerea de proiecte sau acceptarea rapoartelor de cercetare;

**Fabricarea de rezultate sau date** - raportarea de rezultate sau date fictive, care nu sunt rezultatul real al unei activităţi de cercetare-dezvoltare;

**Falsificarea de rezultate sau date** - raportarea selectivă sau respingerea datelor ori a rezultatelor nedorite; manipularea reprezentărilor sau a ilustraţiilor; alterarea aparatului experimental ori numeric pentru a obţine datele dorite fără a raporta alterările efectuate;

**Falsul privind identitatea** se referă la înlocuirea persoanei supuse evaluării de către o alta, care îşi asumă identitatea celei dintâi.

Pentru a se evita cazurile de substituţie de persoană la examene şi verificări, toţi elevii sunt obligaţi să aibă asupra lor carnetul de elev, cadrele didactice examinatoare având dreptul să solicite elevilor, prezentarea carnetului.​

**Plagiatul** - expunerea într-o operă scrisă sau o comunicare orală, inclusiv în format electronic, a unor texte, expresii, idei, demonstraţii, date, ipoteze, teorii, rezultate ori metode ştiinţifice extrase din opere scrise, inclusiv în format electronic, ale altor autori, fără a menţiona acest lucru şi fără a face trimitere la sursele originale;

În ceea ce priveste problematica *plagiatului* în mediul studenţesc, există mai multe niveluri de intensitate ale acestuia:

a. *Frauda:* copierea unei întregi lucrări, adăugându-i-i o noua introducere şi o concluzie

b. *Plagiat substanțial:* preluarea consistentă a informațiilor dintr-un material, fără a indica, cu ghilimele sau prin citarea surselor bibliografice

c. *Plagiat întâmplător*: Preluare sau copiere parţială, parafrazarea fără indicarea sursei

d. *Auto-plagiatul:* refolosirea unor lucrări sau idei din cadrul acestora, lucrări ce au  
făcut deja obiectul publicării

De asemenea, în mediul studenţesc, *lipsa de integritate in activitatea de cercetare* se poate manifesta sub diferite forme, cum ar fi:

- plagiatul în elaborarea temelor/referatelor de cercetare

- achiziționarea lucrărilor/proiectelor de cercetare de pe site-uri specializate, prin asumarea acestor lucrări ca fiind contributii proprii

- susținerea acelorași lucrări/teme de acasă in cadrul mai multor discipline de studiu

- modificarea datelor/informaţiilor prezentate in proiecte sau teme de cercetare al altor colegi, cu asumarea frauduloasă a ideilor acestora

- „fabricarea” datelor pentru susţinerea anumitor concluzii, fără certificarea prin experimente sau simulări

- preluarea, cu sau fără permisiunea autorului, a unei lucrări de cercetare şi prezentarea acesteia ca fiind contribuţie proprie

- folosirea de mijloace nelegale sau nelegitime pentru colectarea de date in  
activitatea de cercetare

- parafrazarea ideilor, datelor sau conceptelor fără indicarea detaliată a surselor  
acestora

- interpretarea voit greşită a unor date sau informaţii folosite în cadrul temelor de cercetare studenţească (sau omiterea datelor ce pot prejudicia obţinerea anumitor rezultate sau concluzii)

- folosirea, fără permisiune, a informaţiilor confidenţiale sau a celor ce sunt apărate de dreptul de proprietate intelectuală

- folosirea fără licenţă sau permisiune a software-urilor, a imaginilor, textelor sau altor instrumente media

- favorizarea (în cunoştinţă de cauză) sau asistarea în acţiunea de fraudare a  
celor ce realizează un asemenea demers in activitatea de cercetare

În general, atunci când se confruntă cu un caz de lipsa de onestitate în activitatea de cercetare a unui student, un cadru didactic apreciază gravitatea faptelor în primul rând luând în  
considerare parcursul academic anterior al acestuia. In al doilea rând, utilizează instrumentele  
de evaluare pe care le are la dispoziţie, sancţionând studentul prin scăderea notei acordate  
pentru elaborarea materialului în cauză, sau îi solicită acestuia să refacă materialul.  
Rămâne însă problema lipsei unor instrumente specifice de control şi de penalizare a acestor  
tipuri de comportament. Există, la nivel formal, posibilitatea atenţionării studenţilor cu astfel  
de comportament prin aplicarea de sancţiuni disciplinare ce pot ajunge până la exmatricularea  
din respectiva instituţie de învățământ superior.

**Măsurile de precauţie pentru evitarea producerii plagiatului**, sau pentru identificarea acestuia privesc:

1. Educarea şi informarea studenţilor cu privire la natura drepturilor de proprietate şi a  
plagiatului

2. Explicarea procedurilor şi a metodologiei cercetării prin materiale de popularizare

3. Informarea studenţilor cu privire la fenomenul plagiatului şi a sancţiunilor primite în acest caz

4. Rapoarte/lucrări expuse oral, pentru a întări caracterul interactiv al instruirii

5. Verificarea cunoştinţelor de metodologie a cercetării în cadrul cursului, sau în discuţiile din cadrul seminariilor

6. Alocarea unei teme de cercetare/unui proiect nu trebuie realizată la începutul semestrului, pentru a fi prezentată/susţinut la sfârşitul semestrului, studenţii trebuie îndrumaţi pe tot parcursul elaborării materialului, astfel încât sa se evite recurgerea la surse ”ilicite” din lipsă de timp sau preocupare susţinută

7. Implicarea studenţilor în aprecierea lucrarilor de cercetare ale colegilor lor, prin susţinerea orală a lucrarilor de cercetare, cu accent pe aprecierea gradului de originalitate al acestora

8. Utilizarea motoarelor de căutare disponibile pe internet este deseori productivă, fiind  
suficient a preciza câteva cuvinte – cheie ale textului presupus a fi plagiat pentru a demonstra  
existenţa fraudei.

În cazul *integrității*, se pune accent pe dezvoltarea *caracterului moral* al membrilor unei universități, și nu pe dezvoltarea sistematică a unui *cod și a unei comisii* care să monitorizeze respectarea codului. Prin dezvoltarea caracterului moral se au în vedere *valorile sau principiile morale dezirabile* pe care membrii unei comunități și le-ar însuși. Din perspectiva integrității, pentru a diminua fenomenul **plagiatului**, studenții și profesorii trebuie să fie onești din punct de vedere intelectual (se mai utilizează și sintagma de onestitate academică). Adică oamenii vor fi motivați să nu plagieze și să reacționeze vehement împotriva acestui comportament dacă sunt onești intelectual.

**4. Regulament antiplagiat al UTM**

[**https://utm.md/wp-content/uploads/2019/04/Regulament-antiplagiat\_UTM-2019-\_final.pdf**](https://utm.md/wp-content/uploads/2019/04/Regulament-antiplagiat_UTM-2019-_final.pdf)

**5. Acțiuni de prevenție și modalități de combatere a fraudei academice.**

**1. Trainingul de sensibilizare:** în astfel de traininguri, membrii unei comunități sunt „sensibilizați” vizavi de o anumită problemă de ordin moral (frauda academică). Tot în cadrul unor traininguri de sensibilizare, pot fi invitați o serie de idoli din domeniul de interes al studenților, adică cercetători care s-au remarcat prin activitatea lor de cercetare în comunitatea internațională sau care au făcut descoperiri remarcabile. Aceștia le pot relata tinerilor studenți cât de importantă a fost perioada când erau studenți și cum au reușit să realizeze atât de multe prin muncă și onestitate. Onestitatea poate fi promovată ca parte a unei rețete de succes în orice carieră.

2, **Dezbaterile academice**: reprezintă un alt mod prin care studenții ar putea să își însușească anumite valori morale. În cadrul unor dezbateri, se pot folosi drept material de discuție și cazuri concrete. Le-ar putea fi prezentate studenților diferite cazuri de impostură academică/fraudă academică. În ultimă instanță, studenții pot relata propriile experiențe și pot apăra, cu argumente, propriul punct de vedere.

**3. Schimbul de roluri**: studenții și profesorii sunt rugați, așa cum sugerează și titlul, să facă un schimb de roluri. Unui profesor îi poate fi atribuit rolul studentului prins că a plagiat, iar un student este rugat să își imagineze că este profesor. Ceilalți participanți își pot lua notițe pentru a le oferi sugestii, la final, celor doi. În acest fel, studenții pot empatiza cu profesorul care l-a prins pe student, iar profesorii cu studenții prinși că au plagiat. În ambele cazuri, acest schimb de roluri poate avea un efect esențial în schimbarea comportamentului tuturor participanților.

**4.** **Vizionarea unor scurtmetraje:** foarte utile sunt și scurtmetrajele care pun în evidență aspectele discutate anterior. Ele prezintă un avantaj, deoarece pot avea un impact emoțional direct.